БАТЛАВ.

 МОНГОЛ УЛСЫН

 ИХ ХУРЛЫН ГИШҮҮН Т.ЭНХТҮВШИН

 Б. БАТЖАРГАЛ

 Д. БАТЛУТ

 С.БЯМБАЦОГТ

 Г.ГАНБОЛД

 Ж.МӨНХБАТ

 Н.НАРАНБААТАР

**ЗӨРЧЛИЙН ТУХАЙ ХУУЛЬД НЭМЭЛТ ӨӨРЧЛӨЛТ ОРУУЛАХ**

**ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг. Хуулийн төсөл боловсруулах болсон үндэслэл, шаардлага**

Эрх зүйн шинэчлэлийн бодлогын хүрээнд зөрчлийн харилцааг зохицуулах төрөлжүүлэн нэгтгэсэн хууль болох Зөрчлийн тухай хуулийг 2017 оны 5 дугаар сард батлан гаргасан нь энэ салбарт хөгжлийн томоохон дэвшил болсон.

Гэвч уг хууль нь олон салбарт мөрдөж байсан хэм хэмжээг механикаар нэгтгэсэн нь дотоод бүтэц, шийтгэлийн бодлогын уялдаа зохицол хангалтгүй, эрүүгийн хэрэг ба энэ хуулиар зохицуулах зөрчлийн ялгаа зааг тодорхойгүй, нийгмийн гишүүд гаргасан зөрчлөө өөрөө арилгах бололцоог бага олгож, шийтгэлийн хэмжээ нь төлбөрийн чадварт тохирохгүй байх оноосон шийтгэлийн хэрэгжилтэд хяналт тавих систем бүрдээгүй зэрэг дутагдлаас зайлсхийж чадаагүй байна.

Засгийн газраас мэргэжлийн байгууллагын нөөц чадавхийг дайчилж, эрдэмтэн судлаачдын баг томилон хуулийн хэм хэмжээ, хэрэгжилтэд анализ дүгнэлт хийж, түүнийг үндэслэн нэг мөр өөрчлөлт хийх шаардлага байна. Улсын Их Хурлын гишүүд бидний зүгээс өөрийн хязгаарлагдмал нөөцөд тулгуурлан өнөөдөр тулгамдаж байгаа тодорхой асуудлын талаар дараах төслийг боловсрууллаа. Тулгамдсан асуудлыг цаг алдалгүй шийдвэрлэх зайлшгүй шаардлага үүссэн гэж үзэж байна.

**Хоёр. Зөрчлийн тухай хуульд нэмэлт өөрчлөлт оруулах тухай хуулийн төслийн зорилго, ерөнхий бүтэц, зохицуулах харилцаа, хамрах хүрээ**

 2.1 Аливаа хуулийн зорилго нь зөрчил маргааныг багасгаж нийгмийн харилцааг хэвийн амгалан тайван байлгахыг зорьдог тул нийгмийн гишүүд өөрсдөө гаргасан алдаагаа залруулах бололцоо олгох нь чухал байдаг. Иймээс шууд шийтгэл хүлээлгэхээс илүү ийм бололцоо олгохыг иш үндэс болгож, сануулах шийтгэлийг үндсэн төрөл болгон оруулж байна.

 Сануулах шийтгэлийг оногдуулснаа нэгдсэн журмаар бүртгэх боломж нь Тээврийн цагдаагийн алба зэрэг газар бүрдсэн байна. Харин бусад салбарт бүртгэлийн тогтолцоог хөрөнгө зардал гаргаж бий болохоос өөр аргагүй. Сануулах шийтгэлийг зөрчил бүрд оноох боломж байхгүй бодолцож төслийг боловсрууллаа.

 2.2.Үйлчилж байгаа хуулийн 3.1 дүгээр зүйлийн 4 дэх хэсэгт нэг үйлдэл нь энэ хуулийн тусгай ангийн хоёр эсхүл түүнээс дээш зөрчлийн шинжтэй бол аль хүнд шийтгэл оногдуулахаар заасан зөрчилд шийтгэл оногдуулна гэх болов ч мөн хуулийн 1.3 дугаар зүйлийн 2 дахь хэсэгт зөрчил тус бүрт шийтгэл оногдуулна гэж заасантай зөрчилдөж, нэг үйлдлийн төлөө давхар, давхар шийтгэл оногдуулж буй учир энэ заалтыг хасах санал оруулж байна. Мөн зөрчлийн шинж, учруулсан хохирол, хувийн чанарыг харгалзан үндсэн дөрвөн төрлийн шийтгэлийн аль тохирохыг оноож байх саналыг орууллаа.

 2.3 Оногдуусан торгуулиа хугацаанд төлөх зөрчил гаргагчийн үүрэг гэдгийг иш үндэс болгож, харин учруулсан хохирлоо өөрөө арилгасан, торгуулиа хугацаанаас өмнө төлсөн зэргийг үндэслэн шийтгэлийг хөнгөрүүлж болох харин давтан зөрчил гаргасан, торгуулиа хугацаанд төлөөгүй, хугацаа хэтрүүлсэн бол шийтгэл оногдуулсан эрх бүхий албан тушаалтны шийдвэрээр торгуулийг нэмэх,аливаа хөнгөлөлт эдлүүлэхгүй байхаар төсөл боловсруулав.

 2.4 Зорчигч тээвэр, эрчим хүч, инженерийн шугам сүлжээ зэрэг нийтийн болон хувь хүний эрүүл мэнд аюулгүй байдалтай холбоотой зөрчилд сануулах зэрэг хөнгөн шийтгэл оногдуулахгүй, харин амьдралын аргагүй нөхцөл, хувь хүний боломж байдал зэргээс шалтгаалах хор аюул багатай залруулж болох зөрчлийн шийтгэлийг хөнгөрүүлэх нь зүйтэй гэж үзнэ.

 2.5 Байгаль орчныг хамгаалах, хот, нийтийн эрх ашгийг хөндсөн зарим зөрчлийн төрлийг нэмж оруулах санал орууллаа. Тусгай зөвшөөрөлтэй уурхайн ашиглаж байгаа этгээд тогтоосон балансын нөөцийг бүрэн ашиглаж чаддаггүйгээс нөхөн сэргээлт хийсэн газар дахин нэвтэрч шалтаг болж байгааг хориглох заалт оруулав. Хот суурин газар томоохон барилга байгууламж барьж байгаа этгээд явган хүний зам гаргахгүй орхих, гадаа талбайгаа өвлийн нөхцөлд халтирах, гулгах материалаар хийж байгааг зогсоох шаардлага байна.

 **Гурав. Зөрчлийн тухай хуулийн нэмэлт,өөрчлөлт оруулснаар үүсч болох эдийн засаг, нийгэм, хууль зүйн үр дагаврын талаар**

Юуны өмнө нэг буруутай үйлдлийн төлөө давхар шийтгэл оногдуулах, шийтгэлийн төрлүүдийг зэрэгцүүлж хэрэглэхийг зогсоосноор хөдөө орон нутгийн иргэдийн төлбөрийн чадварт тохирох, байгалиас хараат мал аж ахуйгаа тасралтгүй эрхлэх, боломж нэмэгдэн нийгмийн нилээд гишүүдийн сэтгэлд нийцнэ. Эдгээр өөрчлөлтийг оруулсан нь энэ салбарын харилцааг зохицуулсан төрөлжүүлэн нэгтгэсэн хууль бүрдэхэд хувь нэмэр болно.

 Мөн нийгэмд тулгамдаж байгаа зохицуулах шаардлагтай шинэ төрлийн харилцааг тусгаж байна. Сануулах шинэ төрлийн шийтгэл хэрэглэж эхлэхээр тэдгээрийн нэгдсэн бүртгэлд оруулж хяналт тавих техник технилогийн нөхцөл бүрдүүлэхэд зохих хэмжээний зардлыг төсөвт нэмж тусгах шаардлага гарна. Зөрчлийн хуулийн хэрэгжилт хэвшээд тодорхой хугацаа өнгөрсөн учир үүнээс өөр нэмэгдэх зардал гарахгүй гэж үзэж байна.

**Дөрөв. Зөрчлийн тухай хуулд нэмэлт, өөрчлөлт оруулах тухай хуулийн төсөл батлагдсантай холбогдуулан нэмэлт, өөрчлөлт оруулах хуулиуд**

Зөрчлийн тухай хуульд нэмэлт өөрчлөлт оруулсантай холбогдуулан Эрүүгийн хууль, Зөрчил шалган шийдвэрлэх тухай хуульд өөрчлөлт оруулах асуудлыг мэргэжлийн байгууллагаар тусгайлан судлуулах шаардлага гарахыг үгүйсгэхгүй.

ХУУЛЬ САНААЧЛАГЧ

 --- оОо ---